Սումատրիպտան

**Սումատրիպտան**, սերոտոնինային (5-HT1B/1D) ընկալիչների յուրահատուկ ընտրողական ագոնիստ (տրիպտան)։ Այն չի ներազդում 5-HT ընկալիչի այլ ենթատիպերի վրա, այդ թվում (5-HT2, 5-HT7)-ընկալիչներ: (5-HT1D)-ընկալիչները հիմնականում տեղակայված են կորոնար անոթներում և դրանց խթանումը հանգեցնում է անոթասեղմման: Սումատրիպտանը վաճառվում է () ապրանքանիշի անվան ներքո և սովորաբար կիրառվում է միգրենի սուր նոպաների, ինչպես նաև փնջային գլխացավերի (կլաստերային) դեմ կանխարգելման նպատակով։ Սումատրիպտանը կիրառվում է ենթամաշկային ներարկման կամ դեղահաբի բերանացի ընդունման տեսքով, ինչպես նաև օգտագործվում է քթային ցողացիր։ Թերապևտիկ կամ դեղորայքային ազդեցությունը սովորաբար ի հայտ է գալիս դեղամիջոցի ընդունումից հետո 30 րոպեի ընթացքում։ 100 մգ դեղաչափի ընդունման դեպքում, արյան մեջ դեղորայքի միջին առավելագույն կոնցենտրացիան կազմում է՝ 54 նգ/մլ: Դեղորայքի բացարձակ կենսամատչելիությունը կազմում է 14%, մասամբ՝ առաջին անցման կենսաքայքայման, մասամբ՝ ոչ լիարժեք ներծծման պատճառով։

Սումատրիպտանի գործում է որպես սերոտոնինային (5-HT1B, 5-HT1D և 5-HT1F) ընկալիչների ագոնիստ: Կողմնակի ազդեցությունները ի հայտ են գալիս սումատրիպտանի սխալ դեղաչափերի կիրառման հետևանքով, հատկապես մեծահասակների մոտ։ Առավել հաճախ հանդիպող կողմնակի ազդեցությունների թվին են դասվում՝ պարանոցի կամ կոկորդի շրջանում ճնշման զգացում, ցավը ծնոտներում, գլխապտույտ, զգայապատրանք, պարէսթեզիան, ասթենիան, գիտակցության մթագնում կամ քնկոտություն, կրծքավանդակի ցավ, որովայնային ցավ,  քսերոստոմիան, սրտխառնոց և փսխում։ Սումատրիպտանի երկարատև կիրառումը կարող է բերել ծանր պաթոլոգիաների զարգացման, ինչպիսիք են՝ սերոտոնինային համախտանիշը, սրտամկանի ինֆարկտը, սրտամկանի բորբոքումը և էպիլեպտիկ նոպաները։ Միգրենի նոպաների դեպքում խորհուրդ է տրվում 1-3 մգ միջմկանային կամ ենթամաշկային ներարկում: Դեղաչափերի միջև ընկած ժամանակահատվածը 30-60 րոպե՝ առավելագույն դեղաչափը 1մգ։

Սումատրիպտանն արտոնագրվել է 1982 թվականին, իսկ բժշկության մեջ առաջին անգամ կիրառվել է 1992 թվականին։ Այն ընդգրկված է «Առողջապահության համաշխարհային կազմակերպության» կարևորագույն դեղերի ցանկում։ Այս դեղամիջոցի ընդունումը կարող է առաջացնել՝ գլխապտույտ կամ քնկոտություն, հետևաբար նախքան դեղահաբի ընդունումը, անհրաժեշտ է խուսափել մեքենա վարելուց կամ ծանր ֆիզիկական ակտիվությունից։ 2023 թվականին ԱՄՆ-ում այն 107-րդ ամենահաճախ նշանակվող դեղամիջոցներից է եղել՝ ավելի քան 6 միլիոն դեղատոմս: Այն նաև հասանելի է որպես՝ սումատրիպտան/նապրոքսեն համակցված դեղամիջոց։

## Կիրառումը բժշկության մեջ
Սումատրիպտանը նախատեսված է մեծահասակների մոտ աուրայով (ախտանիշ) կամ առանց աուրայի սուր միգրենի ախտանիշների թեթևացման, կամ փնջային գլխացավերի ինտենսիվությունը կանխելու կամ մեղմելու համար։

Այն նախատեսված չէ միգրենի պրոֆիլակտիկ բուժման կամ բազիլյար միգրենի բուժման համար։ Եթե ​​վերջինիս ախտանիշները կրկնվում են 24 ժամվա ընթացքում, անհրաժեշտ է ընդունել սումատրիպտանի երկրորդ դեղաչափը, միայն թե առաջին դեղահաբի ընդունումից 2 ժամ անց: Եթե 50 մգ դեղաչափ ընդունումից հետո չի նկատվում դեղորայքի թերապևտիկ ազդեցություն, ապա սումատրիպտանը կարող է օգտագործվել կրկնակի դեղաչափով՝ հետագա միգրենի նոպաները մեղմելու համար։ Սումատրիպտանը հակացուցված է կիրառել էրգոտամինի, դիհիդրոէրգոտամինի կամ դրա ածանցյալների (ներառյալ՝ մեթիսերգիդ) հետ միաժամանակ։

## Հակացուցումներ
Սումատրիպտանի կիրառման հակացուցումներն են՝ սրտի իշեմիկ հիվանդություն, աթերոսկլերոզ, կամ պսակային զարկերակային հիվանդություն, Ուոլֆ–Պարկինսոն–Ուայթի համախտանիշ, միոկարդիտ, սրտի փականային հիվանդություն, կաթված, տրանզիտոր իշեմիկ գրոհ, բազիլային միգրեն, ծայրամասային զարկերակների հիվանդություն, միջընդրեքի իշեմիա, իշեմիկ կոլիտ, գերճնշում, վերջին 24 ժամվա ընթացքում այլ տրիպտանների կամ էրգոտամին պարունակող դեղամիջոցների օգտագործում, մոնոամին օքսիդազ ինհիբիտորների (ՄԱՕԻ) միաժամանակյա կամ հաջորդական օգտագործում, սումատրիպտանի նկատմամբ գերզգայունություն, լյարդ և երիկամային սուր անբավարարություն։

## Կողմնակի ազդեցություններ
մինի|Սումատրիպտան (քթային ցողացիր)
Սումատրիպտանի լուծույթի ներարկամ կամ դեղահաբերի երկարատև օգտագործման հետևանքնով արձանագրվել են սիրտ-անոթային համակարգի ախտահարումներ, այդ թվում՝ որոշ մահացու դեպքեր: Ախտորոշված բարդությունների թվին են դասվում՝ պսակային զարկերակային հիվանդություն, սրտամկանի բորբոքում, սրտամկանի ինֆարկտ, փորոքային հաճախասրտություն, փորոքային ֆիբրիլյացիա, Տակոցուբո կարդիոմիոպաթիա և ժամակավոր ամնեզիա։ Սումատրիպտանի (25, 50 և 100 մգ) դեղահաբերը ցուցված չեն լյարդի կամ երիկամային ծանր հիվանդություններ ունեցող անձանց, ինչպես նաև նյարդահոգեբանական խանգարումներ ունեցող հիվանդներին։

Սումատրիպտանի նկատմամբ անբարենպաստ ռեակցիաները սովորաբար ի հայտ են գալիս դեղորայքի ընդունումից հետո 4 ժամվա ընթացքում, որոնք դարձելի են և անհետանում են ինքնաբուխ՝ առանց բուժման: Կողմնակի ազդեցություններից են՝  գլխացավ, գլխապտույտ, ասթենիա, քնկոտություն, սրտխառնոց, փորլուծություն, ծանրության զգացում և բերանի խոռոչի չորություն (քսերոստոմիա)։ Դեղորայքային գերդոզավորման կամ կտրուկ դադարեցման դեպքում կարող են զարգանալ՝ միասթենիա, անքնություն, տախիկարդիա, միոկարդիտ, տեսողության խանգարում, ինչպես նաև հանման համախտանիշ։ Սումատրիպտանի դեղաչափի աստիճանական նվազեցումը կամ կտրուկ դադարեցումը կարող է առաջացնել հանման համախտանիշ հետևյալ հնարավոր կողմնակի ազդեցություննեr՝ տագնապ, խուճապային խանգարում, դիսֆորիա, դեպրեսիա, դյուրագրգռություն, սուիցիդալ մտքեր, գերհոգնածություն, գերճնշում, փսխում, գերքրտնարտադրության։

Սումատրիպտանի կիրառման եղանակը և տևողությունը կախված է դեղահատի դեղաչափից և հիվանդի անամնեզից: Դեղաչափի օպտիմալ կիրառումը որոշվում է բուժող բժշկի կողմից: Կարևոր է խստորեն պահպանել տվյալ դեղամիջոցի ցուցումները և կիրառվող դեղաչափը։ Այն հակացուցված է 18 տարեկանից փոքր երեխաներին և 65 տարեկանից բարձր հիվանդներին (անվտանգությունն ու արդյունավետությունը որոշված չեն)։ Երիկամային անբավարարության դեպքում, այդ թվում՝ տարեց հիվանդների մոտ, պետք է ճշգրտվեն դեղաչափերը կամ կիրառվող դեղաչափերի միջև ընկած ժամանակահատվածը։

## Գերդոզավորում
մինի|ազդեցության մեխանիզմ|300x300փքս

Սումատրիպտանի դեղաչափի չարաշահման կամ գերդոզավորման դեպքում կարող է զարգանալ՝ սուլֆհեմոգլոբինեմիա։ Ծանր դեղորայքային թունավորման դեպքերում խորհուրդ է տրվում ինտենսիվ թերապիայի միջոցառումներ, ներառյալ շնչուղիների անցանելիություն և օդափոխության բավարար ապահովում, ինչպես նաև սիրտ-անոթային համակարգի ֆունկցիոնալ մոնիթորինգ: Գերդոզավորման դեպքում ախտանիշների թվին են դասվում՝ դող, պարալիզ, թուլություն, պտոզ, վերջույթների էրիթեմա, ցիանոզ, հևոց, ատաքսիա, միդրիազ, գերթքարտադրություն և արցունքահոսություն։ Սումատրիպտանը ունի է համեմատաբար կարճ՝ 3 ժամ տևողությամբ կիսատրոհման պարբերություն, ուստի դեղորայքի չարաշահման դեպքում առաջացած ախտանիշները, ենթադրաբար, կանցնեն դեղորայքի ընդունումից հետո մոտավորապես 15 ժամվա ընթացքում: Հեմոդիալիզի ազդեցությունը սումատրիպտանի կոնցենտրացիայի նվազման վրա դեռևս անհայտ է։

Սումատրիպտանի ընդունումից հետո կարող են ի հայտ գալ ժամանակավոր ախտանիշներ, ինչպիսիք են՝ կրծքավանդակի ցավը, գլխացավը կամ գլխապտույտը: Դրանք իրենց հերթին կարող են լինել ինտենսիվ և տարածվել մինչև պարանոցային շրջան: Եթե կան հիմքեր ենթադրելու, որ այս ախտանիշները սրտի իշեմիկ հիվանդության (ՍԱՀ) դրսևորում են, ապա սումատրիպտանի հետագա կիրառումը անհրաժեշտ է դադարեցնել, և անհրաժեշտության դեպքում կատարել համապատասխան ախտորոշիչ հետազոտություններ: Ինչպես սուր միգրենի նոպաների բուժման այլ դեղամիջոցների դեպքում, նախկինում չախտորոշված ​​կամ ատիպիկ միգրենով հիվանդների մոտ սուր գլխացավի նոպանների բուժումից առաջ, անհրաժեշտ է բացառել այլ պոտենցիալ լուրջ նյարդահոգեբանական խանգարումները։

## Դեղորայքային փոխազդեցություն
Այլ տրիպտանների կամ էրգոտամին պարունակող դեղամիջոցների (օրինակ՝ դիհիդրէրգոտամին) հետ միաժամանակյա օգտագործումը հակացուցված է, քանի որ 24 ժամվա ընթացքում այն կարող է հանգեցնել կորոնար անոթների երկարատև նեղացման։ Սումատրիպտանի համակարգային ազդեցության բարձրացում կարող է դիտվել, եթե այն կիրառվում է մոնոամին օքսիդազի ինհիբիտորի (MAOI) ընդունումից հետո՝ 2 շաբաթվա ընթացքում։ Սերոտոնինային համախտանիշի դեպքեր են արձանագրվել նաև տրիպտանների, սերոտոնինի և նորադրենալինի ինհիբիտորների միաժամանակյա ընդունման դեպքում։

## Դեղագիտություն
### Ազդեցության մեխանիզմ

Սումատրիպտանը կառուցվածքային առանձնահատկություններով նման է նյարդամիջնորդանյութ սերոտոնինին (5-HT) և գործում է որպես սերոտոնինային (5-HT1B, 5-HT1D և 5-HT1F) ընկալիչների ագոնիստ։ Սումատրիպտանի հիմնական դեղորայքային ազդեցությունը պայմանավորված է կալցիտոնին-կապված պեպտիդի (CGRP) արտազատման արգելակմամբ, հավանաբար (5-HT1D/1B)-ընկալիչների վրա դրա ագոնիստային ազդեցության միջոցով։ Այն հաստատվել է վերջին տարիներին մոդիֆիկացված դեղամիջոցների և (CGRP)–թիրախավորող հակամարմինների արդյունավետությամբ, որոնք օգտագործվում են միգրենի պրոֆիլակտիկ բուժման համար։ Ենթադրվում է, որ (CGRP)-ն բերում է եռորյակ նյարդի նոցիցեպտիվ նեյրոնների գրգռմանը, նպաստելով միգրենի ժամանակ ինտեսիվ գլխացավի առաջացման։

Որոշակի հետազոտությունների արդյունքում արձանագրվել է, որ սումատրիպտանը կարող է բերել եռորյակ նյարդի ակտիվության նվազման, ինչը, ենթադրաբար բացատրում է վերջինիս արդյունավետությունը կլաստերային գլխացավերի կանխանգերլման դեպքում: Սակայն, դեղամիջոցի լուծույթի կիրառման ժամանակ, 77% դեպքերում կլաստերային կամ փնջային գլխացավերի ինտենսիվությունը նկատելիորեն նվազում է 30 րոպեի ընթացքում։

### Ֆարմակոկինետիկա
#### Ներծծում
Սումատրիպտանը դեղատներում վաճառվում է դեղահաբերի, ենթամաշկային ներարկման լուծույթի և քթային սփրեյի տեսքով: Դեղահաբի  օրալ կամ բերանացի ընդունման դեպքում (սուկցինատային աղ) այն ունի ցածր կենսամատչելիություն, մասամբ առաջին անցման կենսաքայքայման պատճառով, որի մի մասը ներծծվում է ստամոքսաղիքային տրակտում և արյան մեջ՝ նախքան թիրախային զարկերակներին հասնելը: Սննդի ընդունումը էական ազդեցություն չի դրսևորում սումատրիպտանի ներծծման կամ արդյունավետության վրա թե՛ տղամարդկանց, թե՛ կանանց մոտ: Սումատրիպտանի դեղահաբի բերանացի ընդունման դեպքում, արյան մեջ առավելագույն կոնցենտրացիայի 70%-ը հասնում է 45 րոպեի ընթացքում։ Արյան մեջ դեղորայքի առավելագույն կոնցենտրացիան կազմում է 54 նգ/մլ։

Սակայն, արյան մեջ սումատրիպտանի կոնցենտրացիայի (ֆարմակոկինետիկա) և դրա հակամիգրենային ազդեցության (ֆարմակոդինամիկա) միջև պարզ, ուղղակի կապ չկա։ Այս պարադոքսը որոշ չափով բացատրվում է՝ համեմատելով սումատրիպտանի դեղահաբերի կամ լուծույթների ներծծման արագությունը, այլ ոչ թե վերջինիս քանակությունը։ Միգրենի նոպաների ժամանակ, դեղահաբի ընդունումից հետո 4 ժամվա ընթացքում, սումատրիպտանի և դրա մետաբոլիտների պլազմային կոնցենտրացիաները կարող են ավելի ցածր լինել, քան քթային ցողացիրը կիրառելիս: Սա, հավանաբար, պայմանավորված է դեղորայքի ներծծման ուշացմամբ, որը կապված է միգրենի ժամանակ ստամոքսի դատարկման դժվարացման հետ։

#### Տեղաբաշխում
Սումատրիպտանը դասվում է հիդրոֆիլ դեղամիջոցների շարքին և այդ հատկության հետևանքով, կարող է սահմանափակվել արյուն-ուղեղային պատնեշը հատելու և կենտրոնական նյարդային համակարգ ներթափանցելու ունակությունը։ Կլինիկական ֆարմակոկինետիկ հետազիտությունների արդյունքում պարզվել է, որ առնետների ԿՆՀ-ի վրա՝ սումատրիպտանը նշանակալի ազդեցություն չի դրսևորում։ Այն հակադրվում է ավելի լիպոֆիլ տրիպտաններին, ինչպիսիք են՝ զոլմիտրիպտան, նարատրիպտան, ռիզատրիպտան և էլետրիպտան։ Տարիներ շարունակ կարծիք կար, որ սումատրիպտանը չի կարող զգալի քանակությամբ հատել արյուն-ուղեղային պատնեշը՝ ԿՆՀ-ի վրա ներազդելու նպատակով։

Այնուամենայնիվ, հետագայում, մեկ այլ կլինիկական ուսումնասիրության ժամանակ՝ պոզիտրոնային էմիսիոն տոմոգրաֆիայի (ՊԷՏ) միջոցով դեղամիջոցի խտությունը որոշելուց հետո՝ հաստատվեց, որ սումատրիպտանը ներթափանցում է կորոնար անոթներ և ունի կենտրոնական միջնորդավորված ազդեցություն։ Կրծողների վրա կատարված ուսումնասիրություններից բացի, կլինիկական փորձարկումները ցույց տվեցին, որ սումատրիպտանը առաջացնում է կենտրոնական միջնորդությամբ կողմնակի ազդեցություններ, ինչպիսիք են՝ մթագնում, գերհոգնածություն, կոգնիտիվ խանգարում, գլխապտույտ, և այլն։ Ավելին, դեղերի տարբերակման փորձերի արդյունքում հայտնաբերվել է, որ սումատրիպտանը ունի արտահայտված փսիխոակտիվ ազդեցություն, ինչպիսիք են՝ անտարբերություն, շշմածություն և դիսֆորիա։ Սումատրիպտանի կենտրոնական միջնորդությամբ ընդհանուր և կողմնակի ազդեցությունները հաստատվում են նաև մի շարք այլ կլինիկական տվյալներով։

Սումատրիպտանը արդյունավետ է դաշտանային միգրենի կամ աուրա չունեցող միգրենի բուժման համար, որը առաջանում է դաշտանային ցիկլից 3 օր առաջ կամ 5 օր հետո: Կլինիկական ազդեցությունը սովորաբար նկատվում է 100 մգ-ի դեղահաբի ընդունումից կես ժամ անց։ Չնայած որ, խորհուրդ տրվող օրական դեղաչափը 50 մգ է, այնուամենայնիվ միգրենի նոպաների ինտենսիվությունը տարբերվում է հիվանդների միջև, ուստի կախված հիվանդի ընդհանուր վիճակից կամ հարակից հիվանդությունների առկայությունից, դեղաչափը կարող է փոփոխվել։

Կլինիկական հետազոտությունների ընթացքում՝ 25 մգ-ից մինչև 100 մգ դեղաչափերը ցուցաբերել են ավելի մեծ արդյունավետություն, քան պլացեբո, սակայն 25 մգ դեղաչափը վիճակագրորեն պակաս արդյունավետ է։ Այդուհանդերձ, սումատրիպտանի կրկնակի դեղաչափերի կիրառումից զերծ մնալու նպատակով, հետագա նոպաները թեթևացնելու համար ցուցված է կիրառել՝ պարացետամոլ, ասպիրին կամ ոչ ստերոիդային հակաբորբոքային դեղամիջոցներ (ՈՍՀԲԴ)։

#### Նյութափոխանակություն

Սումատրիպտանը հիմնականում կենսաքայքայվում է մոնոամին օքսիդազ A-ի միջոցով՝ վերածվելով ինդոլ-3-իլ-ացետալդեհիդի, ապա՝ համապատասխան կարբօքսիլաթթվի։ Այն հետագայում մոդիֆիկացվում է UDP-գլյուկուրոնոզիլ-տրանսֆերազի միջոցով՝ առաջացնելով գլյուկուրոնաթթվի կոնյուգատ։ Նյութափոխանակության այլ ուղիները միջնորդվում են ցիտոքրոմ-P450 իզոֆերմենտներով, որոնք առաջացնում են N-օքսիդային ածանցյալ, ինչպես նաև N-դեզմեթիլ և N,N-դիդեզմեթիլ ձևեր (վերջիններս կարող են փոխակերպվել ալդեհիդի մոնոամին օքսիդազ A-ի միջոցով)։ N-դեզմեթիլ ածանցյալը կարող է նաև ռեակցիայի մեջ մտնել D-ցիստեինի հետ։

#### Արտազատում
Սումատրիպտանի մետաբոլիտների միջին կիսատրոհման պարբերությունը առողջ մարդկանց մոտ կազմում է 3-ից 5 ժամ, լյարդի ֆունկցիայի խանգարում ունեցող հիվանդների մոտ՝ 7.3 ժամ և 7.5 ժամ, իսկ ծանր լյարդային անբավարություն ունեցող հիվանդների մոտ՝ 12 ժամ կամ ավել։ Սումատրիպտանի մետաբոլիտների մեզի հետ արտազատում մոտ 7-8 անգամ ցածր է միջին և ծանր երիկամային անբավարարություն ունեցող հիվանդների մոտ՝ ի տարբերություն առողջ անհատների։

## Քիմիական կառուցվածք
Սումատրիպտանը հայտնի է նաև որպես 5-(մեթիլսուլֆոնիլմեթան)-N,N-դիմեթիլտրիպտամին, որը տրիպտամինի ածանցյալ է և հոգեմեթիլտրիպտամինի (փսիխոդելիկներ) 5-փոխարինված ածանցյալ։

Սումատրիպտանի և էրգոտամինի կամ այլ տրիպտանների (5-HT1) սերոտոնինային ընկալիչների ագոնիստների միաժամանակյա օգտագործումը հակացուցված է, քանի որ մեծանում է կորոնար անոթների սպազմի տեսական ռիսկը, և հետևաբար նման դեղամիջոցների միաժամանակյա օգտագործումը հակացուցված է (տե՛ս «Հակացուցումներ» բաժինը):

## Պատմություն

Այն բժշկության մեջ, առաջին անգամ կիրառվել է Ամերիկայի Միացյալ Նահանգներում 1991 թվականին։ 2009 թվականի հուլիսին ԱՄՆ «Սննդի և դեղերի վարչություն» (FDA) հաստատել է սումատրիպտանի միանգամյա օգտագործման ներարկիչը: Միանգամյա օգտագործման ներարկիչի միջոցով այն ներարկվում է ենթամաշկ՝ առանց ասեղի օգտագործման։

## Հասարակություն և մշակույթ
### Իրավական կարգավիճակ
աջից|frameless|296x296փքս
ԱՄՆ-ում, այն ​​վաճառվում է միայն բժշկական դեղատոմսով: Ավստրալիայի շատ նահանգներում այն ​​հասանելի է առանց դեղատոմսի: Դեղամիջոցը պահանջում է դեղագործի կողմից պիտակավորում և վաճառվում է միայն փակ փաթեթներով՝ առանց դեղատոմսի։ Այնուամենայնիվ, այն վաճառվում է առանց դեղատոմսի՝ Մեծ Բրիտանիայում և Շվեդիայում։ Ռուսաստանի դաշնությունում սումատրիպտանի այն տարբերակները, որոնք ներառված չեն դեղերի պետական ​​գրանցամատյանում, կարող են համարվել թմրամիջոցներ (դիմեթիլտրիպտամինի ածանցյալներ)։

### Դեղահատ
100 մգ դեղահաբը կազմված է ակտիվ նյութից՝ սումատրիպտան (սումատրիպտան սուկցինատ) 100.00 մգ (140.00 մգ), նաև օժանդակ նյութերից՝ լակտոզայի մոնոհիդրատ 140.00 մգ, նատրիումի կրոսկարմելոզ 3.00 մգ, միկրոբյուրեղային ցելյուլոզ 13.50 մգ, կոլոիդային սիլիցիումի երկօքսիդ 0.50 մգ, մագնեզիումի ստեարատ 3.00 մգ, Opadry II 33G28707 սպիտակ ծածկույթ (հիպրոմելոզ (E 464) 4.0000 մգ, տիտանի երկօքսիդ (E 171) 2.4000 մգ, լակտոզայի մոնոհիդրատ 2.2000 մգ, մակրոգոլ-3000 0.8000 մգ, տրիացետին 0.6000 մգ)։

### Հակասություններ
ԱՄՆ-ում տրիպտաններն արժեն յուրաքանչյուրը 12-ից 120 դոլար, և ամերիկյան առողջապահական ապահովագրության ծրագրերի ավելի քան 80%-ը սահմանափակում է հիվանդներին ամսական տրամադրվող դեղահաբերի քանակը, ինչը որակվել է որպես «կամայական անարդարություն»։

## Ծանոթագրություններ

## Արտաքին հղումներ
* 
* 

Կատեգորիա:Առողջապահության համաշխարհային կազմակերպության հիմնական դեղեր
Կատեգորիա:Դեղաբանական գիտություններ
Կատեգորիա:Դեղագիտություն
Կատեգորիա:Դեղագործական ընկերություններ
Կատեգորիա:Դեղագործություն
Կատեգորիա:Դեղամիջոցներ այբբենական կարգով
Կատեգորիա:Դեղեր
Կատեգորիա:Դեղեր ըստ ազդեցության մեխանիզմի
Կատեգորիա:Դեղերի չարաշահումից մահացածներ
Կատեգորիա:Սուլֆանիլամիդներ
Կատեգորիա:Ցավազրկող դեղամիջոցներ
Կատեգորիա:Քիմիական հատկություններ
Կատեգորիա:Ֆարմակոթերապիա
Կատեգորիա:Ըստ օրգան-համակարգերի վրա ազդեցության դեղեր
Կատեգորիա:Հոգեմետ դեղեր